Viktoriaski jězor

Viktoriaski jězor je najwjetši jězor w Africe a po Kaspiskim morju a Hornym jězoru třeći najwjetši cyłeho swěta. Słuša k wuchodoafriskim statam Ugandźe, Tansaniji a Keniji. Ma přestrjeń wot nimale 69.000 km², štož wotpowěduje Bayerskej abo Irskej, a je hač do 85 metrow hłuboki. Podłu jeho přibrjohow je wjace hač 30 milionow ludźi žiwych.

Jězor leži wosrjedź wuchodoafriskeje wysokeje runiny. Najwjetši přitok je w Ruandźe so wužórlaca Kagera; jenički wulki wottok je Viktoriaski Nil w sewjeru, kiž je zdobom najwažniši přitok Nila.

Viktoriaski jězor bu přez natwarjenje haćenja „Owen Falls Dam“ při Viktoriaskim Nilje w lěće 1954 kumštnje powjetšeny a wužiwa so wot toho časa tež za dobywanje energije. Dla husteho wobsydlenja podłu přibrjohow ma jězor wjele ekologiskich problemow, kaž na přikład womazanje wody a njedostatk kislika.

 Fawna 
Nimo wodosłonja je we Viktoriaskim jězorje wokoło 550 rybowych družin žiwe - w cyłej Europje mamy jenož 200. Zasydlenje Niloweho pjerska (Lates niloticus) w 1960tych lětach bě pak ekologiska katastrofa, dokelž bě cuza družina wutłóčowała domjace pjerski.

 Wotkaz 

Kategorija:Jězor w Ugandźe
Kategorija:Jězor w Tansaniji
Kategorija:Jězor w Keniji